[{"text_idx": "#000000", "text": "Fernando Tercerok irabazi du Aiztondo Klasika"}, {"text_idx": "#000002", "text": "Afizionatuen mailako lasterketa da, eta 140 kilometro egin behar izan zituzten Aiztondoko herriak zeharkatuz, aurten, Larraulen hasi eta Alkizan izan zutelarik helmuga."}, {"text_idx": "#000003", "text": "Urtero aldatzen dute ibilbidea, eta oraingoan lehen itzulia Ordiziatik egin eta gero, Aiztondo bailaran ibili ziren; Asteasu, Zizurkil Goia, Aduna eta Villabona zeharkatuz, zazpi itzuli eman behar zituztelarik. Bi aldiz igo behar izan zuten Alkizara, lehenengo igoera Anoeta aldetik eta helmugarako igoera Asteasu aldetik."}, {"text_idx": "#000004", "text": "Bailara guztiari eman nahi izaten zioten protagonismoa, eta herri guztietan zegoen puntu garrantzitsuren bat: Asteasun eta Zizurkilen izan ziren esprint bereziak, Villabonan tarteko helmuga eta Adunatik pasatu ziren aldi guztiak mendiko sailkapenerako puntuagarriak izan ziren."}, {"text_idx": "#000005", "text": "25 talde izan dira aurtengo lasterketan parte hartu dutenak, guztira 175 txirrindulari. Ziztu bizian eman zioten hasiera lasterketari, eta lau txirrindulariek osatutako erasoaldi bat sortu zen lehen kilometroetan. Bertan, Diego Uriarte erratzuarra (Lizarte taldea) eta Astigarragako Telmo Senperena (Eibar Energia Hiriko taldea) txirrindulariak aurkitzen ziren, Yurgen Ramirez (Vigo-Rias Baixas) eta Christian Gormrekin (Smartdry) batera."}, {"text_idx": "#000006", "text": "Azken bi itzulietan, ordea, Fernando Tercerok (Eolo-Kometa Cycling Team) eta Sinuhe Fernandezek (Lizarte taldea) erasoa jo zuten, aurrea hartuz eta azken kilometroetan Tercero bakarrik joan zen aurrera, Fernandez atzean utziz."}, {"text_idx": "#000008", "text": "Txapela jantzi ez ezik, lasterketako irabazlea izan den Tercerok ere mendiko saria jaso zuen eta Dinamarkako Christian Gorm (Smartdry Development Team) txirrindulariak sprin berezienaren eta tarteko helmugetako irabazlearen sariak eraman zituen etxera. Azkenik, podiumera bi ordezkari igotzeaz gain, taldekako saria jaso zuen Nafarroako Lizarte taldeak."}, {"text_idx": "#000009", "text": "Zizurkilek aspaldidanik izan du lotura berezia txirrindularitzarekin. Besteak beste, 1976an Espainiako juvenil mailako txapelketa egin zen, Danenak lehenik afizionatu eta ondoren profesional izan zen txirrindulari taldea izan zuen (Frantziako Tourrean ere parte hartu zuelarik), Emakumeen Txirrindularitzan ere hainbat txapelketa egin dira eta Emakumeen Bira ere antolatu izan da Aiztondon."}, {"text_idx": "#000010", "text": "Aiztondo klasikak 2003ko martxoaren 9an hartu zuen lekukoarekin aurrera jarraitzen du, esfortzuak esfortzu, kosta ala kosta. Arazoez gainezka, Lasarteko zirkuitoak ezin izan zuen urtetan afizionatu mailan sona eta izen ona izan zuen probaren antolaketarekin jarraitu, eta galerak eragin zitzazkeen kalteei aurrea hartu nahirik Gipuzkoako Txirrindularitza Elkargoak Asteasuko Aitzondo elkarteari luzatu zion proba antolatzeko gonbita. Horrela jaio zen beraz Aiztondo klasika, Aiztondo bailarako herrixken eta elkarteen lankidetzaren fruitua dena."}, {"text_idx": "#000011", "text": "Aiztondoko Klasikoaren antolakuntza bailarako herrien artean partekartzen da, Zizurkil, Aduna, Alkiza, Amasa-Villabona, Asteasu eta Larraul alegia. Herri edo elkarte bakar batek aurrera atera ezingo zukeen antolaketa, denen artean atera ahal izan da, urtero irteera eta helmuga txandakatuz, baina hori bai, beti Aiztondo bailara osoa harrapatzen duelarik."}, {"text_idx": "#000012", "text": "Antolakuntza kontuetan maisua izan zen Patxi Alkorta, lasterketaren izena daramana, izan ere, hark egindako guztia ahazturan eror ez zedin eta haren adibideak luzaroan jarrai dezan erantsi zitzaion karrerari bere izenburua, ondo merezitako omenaldi xume modura."}, {"text_idx": "#000014", "text": "Hirugarren Naia Amondarain helmugaratu zen eta lehen euskal herritarra izaki, hura izan da Euskal Herriko txapelduna"}, {"text_idx": "#000016", "text": "Donostiako bulebarrean nagusituta, bere hirugarren garaipena erdietsi zuen gainera, hirutik hiru"}, {"text_idx": "#000017", "text": "Demi Volleringek bigarren garaipena eskuratu du"}, {"text_idx": "#000018", "text": "Nederlandarrak lidergoa mantentzen du, sailkapeneko bigarren txirrindulariari 22 segundoko aldea ateraz"}]